Mistök Árna og Arnars (JGH)

Árni Johnsen og Arnar Jensson hafa farið illa að ráði sínu í fjölmiðlum síðustu daga. Þeir hafa báðir gert stór „tæknileg mistök“; Árni í fréttum Sjónvarpsins en Arnar í grein sem hann sendi inn til Morgunblaðsins og birt var þar í miðopnu. Mistök Arnars eru eiginlega sýnu verri og það er óskiljanlegt að greinin hafi verið yfirlesin af yfirmönnum hans, eins og hann staðfesti í Kastljósi.

Árni Johnsen er auðvitað sérstakur kapítuli út af fyrir sig. Hann setti mál sitt á byrjunarreit með orðum sínum í Sjónvarpinu. Andstæðingar Sjálfstæðisflokksins munu örugglega hamast á honum og ummælum hans fyrir kosningarnar næsta vor. Árni náði öðru sætinu í prófkjöri sjálfstæðismanna á Suðurlandi; kom, sá og sigraði. Hann fór hins vegar illa að ráði sínu í viðtali við Sjónvarpið um úrslitin og iðrun sína.

Ef hann hefði sagt: „Ég gerði mikil mistök og ég sé eðlilega mikið eftir að hafa gert þau. Ég iðrast þeirra og bið alla afsökunar. En ég hef tekið út minn dóm, ég lifi með mínum mistökum, og ég fullvissa kjósendur um að ég muni vanda mig í framtíðinni.“

En þetta sagði Árni því miður ekki. Hann sagðist iðrast, annars væri hann ekki mennskur – og úr steypu. Það er vissulega gott að vera ekki úr steypu en menn þurfa að vera heilsteyptir. En svo kom bomban. Hann sagðist hafa gert „tæknileg mistök“ sem enginn hefði tapað á. Margir hefðu gert mistök í því máli en enginn verið sóttur til saka nema hann – og sem betur fer hefði hann breitt bak og gæti borið sökina. Ergó: Allir spyrja sig að því hvernig það komi heim og saman að Árni geti iðrast vegna einhverra bara „tæknilegra mistaka“ sem hann telur sig hafa gert.

Árni fékk óvenjuþungan dóm vegna þess að hann var alþingismaður. Það þykir víst betra að þeir sem sitja á þingi og setja lög fari helst eftir þeim líka. Hann var fundinn sekur í yfir tuttugu atriðum og m.a. fyrir mútur – sem var alvarlegasta brotið. Hvað um það; ég held að obbinn af þjóðinni hafi verið búinn að fyrirgefa Árna og talið eðlilegt að gefa honum annað tækifæri.

En núna reynir á Árna og hann verður í eitt skipti fyrir öll að hugsa fyrst og fremst um bræður sína og systur í Sjálfstæðisflokknum og sýna auðmýkt í einu og öllu, (eins og SUS biður hann um, eða USS, eins og einhver sagði) þegar hann ræðir um mistök sín - sem hann ætti raunar að gera sem minnst af. Hann verður að hætta að streitast á móti. Geri hann það munu orð hans í fréttum Sjónvarpsins ekki verða eins afdrifarík og við blasir núna. Það fennir fljótt yfir spor í pólitískum skafrenningi.

Arnar Jensson lögreglumaður gerði þau herfilegu mistök í blaðagrein sinni að segja að þeir starfsfélagar hjá embætti ríkislögreglustjóra hefðu oft rætt um það sín á milli hve mikill munur sé að verða „á rannsóknum og meðferð mála“ sem snúa að ríkum eða valdamiklum sakborningum annars vegar og hinna „venjulegu“ hins vegar.

Arnar verður að útskýra þetta betur, sem og Haraldur Johannessen ríkislögreglustjóri, um að munur sé á rannsóknum sem snúa að ríkum eða fátækum. Það eiga allir að vera jafnir fyrir lögum og lögreglunni. Í raun og veru kallar þessi óvenjulega yfirlýsing allt að því á rannsókn innan lögreglunnar. Er ekki eitthvað til sem heitir innra eftirlit?

Þá eru það hin mistök Arnars. Hann heldur því fram að umfjöllun Blaðsins um hann sé runnin undan Baugsfeðgum, sem séu að sverta hann vísvitandi, og stýri ritstjóra Blaðsins, Sigurjóni M. Egilssyni. Þetta er auðvitað einum of mikil della. En steininn tekur þó fyrst úr þegar hann segir frá því hvernig hann komst að þessari niðurstöðu. Hann býr til „lítið leikrit“ þar sem hann lýsir því mjög nákvæmlega hvernig hann hringdi í kunningja sína sem fundu ljósið fyrir hann og sögðu honum að þetta væru Baugsmenn að gera til að hann yrði ótrúverðugt vitni. Í „litla leikritinu“ spyr Arnar kunningja sína alltaf mjög saklausra spurninga, en fær jafnharðan þau svör að „þetta sé svo gegnsætt“: þetta séu Baugsmenn. - Já, þú meinar, segir Arnar svo alltaf inn á milli. Þetta er svo barnalegt að það nær ekki nokkru tali. Þessi skrif er sérstök vegna þess að Arnar hefur vakið mikla athygli fyrir að vera skynsamur, trúverðugur og koma einstaklega vel fyrir. Greinin hittir Arnar sjálfan fyrir sem og lögregluna sem verður ótrúverðugt vitni í málinu. Greinin er enn eitt klúður lögreglunnar í Baugsmálinu.

Tæknileg mistök, pólitísk mistök, afdrifarík mistök, léttvæg mistök. Johnsen og Jensson; þetta var ekki alveg gera sig hjá þeim.

Jón G. Hauksson

[email protected]